In sy laerskool dae het hy alreeds saam met groot name soos Coenie de Villiers, Anneli van Rooyen en Randall Wicomb opgetree.
In 2003 is Anton aangewys as een van die tien ATKV Crescendo finaliste.
In 2008 word hy genomineer vir 'n SAMA-toekenning vir die Beste Afrikaanse Pop Album vir Jakaranda en in dieselfde jaar word hy vereer met 'n goue plaat vir sy bydrae tot die albums Country Kersfees en Country Konings 1, wat albei onderskeidelik meer as 20 000 eenhede verkoop het.
Anton is in 2016 benoem as 'n kandidaat in die kategorie vir beste Rock-album tydens die jaarlikse Ghoema-toekennings.
As 'n baie gewilde liedjieskrywer is sy musiek al deur verskeie van ons land se bekendste musieksterre opgeneem. Hy het onder andere vir Juanita du Plessis, Karen Ferreira, Thys die Bosveldklong, Wynand Strydom, Karlien Husselman en Izak Davel geskryf.
Resensies van Anton se musiek is al gepubliseer in tydskrifte soos Vrouekeur, Rapport, Rapport Tydskrif en nog vele meer en hy is ook al te sien op televisie programme soos Jukebox, Kwela en DKNT2 op KykNET. Anton se musiek kan gehoor word op talle radiostasies en hy het ook al verskeie top tien plekke behaal op treffersparades. Anton Botha is verseker hier om te bly.
Anton spog ook met 'n arsenaal musiek videos wat op Youtube beskikbaar is en ook gereeld op televisie gesien kan word. Kuier ook gerus op www.antonbotha.com vir die nuutste nuus en inligting.
Wat jy kan verwag van ' n tipiese Anton Botha vertoning is vermaak vir almal. Nie een vertoning is ooit dieselfde nie. Anton is baie lief daarvoor om requests vanuit die gehoor te kry. Vanweë sy ongelooflike musiekkennis was daar, tot dusver, nog niemand wat hom kon uitvang nie.
Anton se gunsteling musiek is ou rock-musiek vanuit die 80's en 90's. Veral musiek van Dire Straits lê hom na aan die hart. Hy is ook baie lief vir Afrikaanse musiek en vermaak graag gehore met sy eie oorspronklike liedjies.